محمد الطود (تولد ف 1928 ف لقصر لكبير - مات ف 7 نونبر 2007 ف سلا) كان موسيقار و منشد مغريبي ديال لموسيقا لأندلسية، اللي كاتسمًا تا لموسيقا د لآلة. محمد الطود كان من الناس اللّي وتّقو وطوّرو هاد لموسيقا ف لقرن 20، مع فنانا آخرين بحال مولاي أحمد لوكيلي و عبد الكريم الرايس و محمد العربي التمسماني. تولد محمد بن عبد السلام الطود عام 1928 ف لقصر لكبير، ف عائلة محافظة. كان بّاه حافض لقرآن و علّمو التجويد من صغرو. ف 1951 دخل مع لإذاعة ديال الرباط و كان تيجوّد فيها لقرآن كل نهار ربع ساعة، حتا تلاقا مع محمد مبيركو، اللي كان لمدير د لجوق لأندلسي د لإذاعة، و دخّلو معاه منشد للجوق. بقا الطود مع لجوق، و ف 1989، ملّي مات لأستاد ديالو مولاي أحمد لوكيلي، ولاّ هو الرئيس د لجوق. من ماي 1989 ل فبراير 1992 شارك محمد الطود ف لمشروع د "أنطلوجية الآلة"، اللي دارتو وزارة التقافة مع دار ثقافات العالم ف باريز، و شاركات فيه 5 د لمجموعات د لأندلسي وطنية، باش يوتّقو ݣاع النوبات اللي كانت باقا محفوظة ديال لآلة.